Komission asetus (EY) N:o 1410/2002,

annettu 1 päivänä elokuuta 2002,

sokeriruo'on jalostukseen sokerisiirapiksi tai maatalousrommiksi Madeiralla myönnettävästä tuesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tiettyjä maataloustuotteita koskevista erityistoimenpiteistä Azorien ja Madeiran hyväksi ja asetuksen (ETY) N:o 1600/92 kumoamisesta (Poseima) 28 päivänä kesäkuuta 2001 annetun neuvoston asetuksen (EY) N:o 1453/2001(1) ja erityisesti sen 19 artiklan,

sekä katsoo seuraavaa:

(1) Asetuksen (EY) N:o 1453/2001 18 artiklassa säädetään yhteisön tuen myöntämisestä Madeiralla tuotetun sokeriruo'on jalostukseen suoraan sokerisiirapiksi tai maatalousrommiksi, sellaisena kuin se on määritelty tislattujen alkoholijuomien määritelmää, kuvausta ja esittelyä koskevista yleisistä säännöistä 29 päivänä toukokuuta 1989 annetun neuvoston asetuksen (ETY) N:o 1576/89(2), sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 3378/94(3), 1 artiklan 4 kohdan a alakohdan 2 alakohdassa.

(2) Tuet maksetaan sillä edellytyksellä, että sokeriruo'on tuottajalle maksetaan vähimmäishinta vuosittaisen kokonaismäärän rajoissa, joka on enintään 2500 hehtolitraa 71,8-prosenttista maatalousrommia ja sokerisiirapin osalta vuosittain enintään 250 tonnia. Ne on määritelty siten, että näiden kahden tuen määrien suhteessa otetaan huomioon käytetyn raaka-aineen määrät. Selvyyden vuoksi on syytä ilmaista määrät rommin osalta puhtaana alkoholina.

(3) On syytä vahvistaa siirapin tai rommin valmistukseen tarkoitetun sokeriruo'on vähimmäishinta, jossa otetaan huomioon Madeiran autonomisen alueen hallituksen neuvottelut sokeriruo'on tuottajien ja sitä siirapiksi ja rommiksi jalostavan teollisuuden kanssa.

(4) Jotta vuosittaisia enimmäisjalostusmääriä voidaan soveltaa joustavasti, tätä asetusta on syytä soveltaa kalenterivuoden 2002 alusta.

(5) Tässä asetuksessa säädetyt toimenpiteet ovat sokerin hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

1. Asetuksen (EY) N:o 1453/2001 18 artiklassa säädetyt tuet sokeriruo'on jalostamiselle suoraan sokerisiirapiksi tai maatalousrommiksi on maksettava tässä asetuksessa säädetyin edellytyksin tapauksen mukaan kullekin sokerisiirapin valmistajalle tai tislaajalle, jonka laitteistot sijaitsevat Madeiran alueella ja joka jalostaa suoraan Madeiralla korjattua sokeriruokoa.

2. Tuet maksetaan kunakin vuonna sellaisille suoraan sokerisiirapiksi tai maatalousrommiksi jalostetuille sokeriruokomäärille, joiden osalta sokerisiirapin valmistaja tai tislaaja toimittaa todisteen siitä, että hän on maksanut kyseessä oleville sokeriruo'on tuottajille vähintään 2 artiklassa tarkoitetun vähimmäishinnan.

3. Jalostustuen määrä vahvistetaan:

a) sokerisiirapin osalta 53 euroksi 100:a sokerikilogrammaa valkoista sokeria kohti;

b) maatalousrommin osalta 90 euroksi tuotettua puhdasta alkoholihehtolitraa kohti.

2 artikla

1. Asetuksen (EY) N:o 1453/2001 18 artiklan 1 kohdan toisessa alakohdassa tarkoitettu vähimmäishinta vahvistetaan 78,9 euroksi tonnilta virheetöntä, kunnollista ja myyntikelpoista sokeriruokoa, jonka sokeripitoisuus on normaali ja joka on toimitettu irtotavarana teollisuudelle.

2. Toimitetun sokeriruo'on sokeripitoisuuden poiketessa normaalista sokeripitoisuudesta vähimmäishintaan sovelletaan normaalia sokeripitoisuutta sekä laatulisien ja -vähennysten asteikkoa, jotka alueellinen toimivaltainen viranomainen vahvistaa tislaajista tai siirapin valmistajista ja sokeriruo'on tuottajista koostuvan sekakomitean ehdotuksesta.

3 artikla

1. Todisteena vähimmäishinnan maksamisesta sokeriruo'on tuottajalle on siirapin valmistajan tai tislaajan leimaamattomalle paperille laatima todistus. Todistuksessa on ilmoitettava seuraavat tiedot:

a) siirapin valmistajan tai tislaajan nimi;

b) sokeriruo'on tuottajan nimi;

c) sokeriruo'on kokonaismäärät, joista on maksettu kyseiselle kalenterivuodelle määritetty vähimmäishinta ja jotka kyseinen sokeriruo'on tuottaja on toimittanut siirappitehtaaseen tai tislaamoon samana kalenterivuonna;

d) tuotteen määrä, jolle vähimmäishinta on maksettu.

2. Sokeriruo'on tuottaja ja siirapin valmistaja tai tislaaja allekirjoittavat todistuksen.

3. Valmistaja tai tislaaja säilyttää todistuksen alkuperäiskappaleen. Sokeriruo'on tuottajalle lähetetään jäljennös.

4 artikla

1. Jos niiden määrien summa, joille tukea haetaan, on tiettynä kalenterivuonna jommankumman tuotteen osalta suurempi kuin asetuksen (EY) N:o 1453/2001 18 artiklan 2 kohdassa tarkoitettu vuosittainen määrä, kuhunkin hakemukseen sovelletaan yhtenäistä vähennysprosenttia kyseisen tuotteen osalta.

2. Tukihakemukset jätetään Portugalin nimeämille toimivaltaisille viranomaisille.

5 artikla

1. Kansallisten viranomaisten on toteutettava tarvittavat toimenpiteet varmistaakseen tässä asetuksessa säädettyjen tukien myöntämisedellytysten noudattamisen.

2. Valvonta on toteutettava hallinnollisilla ja paikalla tehtävillä tarkastuksilla. Hallinnollisen tarkastuksen on oltava kattava, ja siihen on sisällyttävä tarvittaessa ristiintarkastuksia yhdennetyn hallinto- ja valvontajärjestelmän tietojen kanssa neuvoston asetuksen (ETY) N:o 3508/92(4), sellaisena kuin se on viimeksi muutettuna komission asetuksella (EY) N:o 495/2001(5), mukaisesti. Tarkastus koskee myös toimitettuja sokeriruo'on määriä ja sitä, että 2 artiklassa tarkoitettua vähimmäishintaa on noudatettu.

Kansallisten viranomaisten on tehtävä riskianalyysin perusteella paikalla kunkin siirapin valmistajan ja tislaajan tarkastuksia pistokokein. Tarkastuksia on tehtävä vähintään 10 prosentille sokeriruo'on tuottajien toimittamista määristä.

6 artikla

Portugalin on ilmoitettava komissiolle:

a) tämän asetuksen voimaantuloa seuraavan kolmen kuukauden kuluessa 5 artiklan mukaisesti toteutetut täydentävät toimenpiteet;

b) kunkin kalenterivuoden päättymistä seuraavan neljänkymmenenviiden työpäivän kuluessa:

- sokerisiirapin ja maatalousrommin kokonaismäärät, joille on haettu tukea, ilmaistuna tuotteen mukaan valkoisena sokerina tai hehtolitroina puhdasta alkoholia,

- niiden tehtaiden tai tislaamojen nimet, jotka ovat saaneet tukea,

- kunkin tehtaan tai tislaamon saaman tuen määrä ja sokerisiirapin tai maatalousrommin määrät.

7 artikla

Kumotaan komission asetus (ETY) N:o 2627/93(6).

8 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä tammikuuta 2002.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 1 päivänä elokuuta 2002.

Komission puolesta

Franz Fischler

Komission jäsen

(1) EYVL L 198, 21.7.2001, s. 26.

(2) EYVL L 160, 12.6.1989, s. 1.

(3) EYVL L 366, 31.12.1994, s. 1.

(4) EYVL L 355, 5.12.1992, s. 1.

(5) EYVL L 72, 14.3.2001, s. 6.

(6) EYVL L 240, 25.9.1993, s. 19.